આ અલ્ટ્રા પૂઅર લોકો એવા વર્ગના છે જેમની માસિક આવક 500થી 1000 રૂપિયાની છે. તેમના ઘરમાં પાણી, વીજળી જેવી સુવિધાઓનો પણ અભાવ છે. તેમના બાળકો તો ભાગ્યે જ શિક્ષણ મેળવે છે. “આ માટે અમે ઘણાં અલ્ટ્રા પૂઅર પ્રોગ્રામ પર રીસર્ચ કર્યું. અમારા રીસર્ચ મુજબ આ પ્રકારના જેટલા પણ કાર્યક્રમો ચાલે છે તે ગ્રામીણ ક્ષેત્રે કાર્યરત છે માટે અમે શહેરમાં ગરીબ લોકો માઇક્રોફાઇનાન્સ મેળવી શકે તેટલી લાયકાત થાય તે માટે કાર્ય કરવાનું શરૂ કર્યું. તે લોકોને ઘરની સંભાળ રાખવી, શાકભાજી વેચવા જેવા કામો કરતા શીખવ્યા. આ સિવાય તેઓ સરકાર તરફથી મળતી આરોગ્યને લગતી સારવાર મફતમાં લેવા હક્કદાર છે ત્યારે આ પ્રકારની સેવાઓ કેવી રીતે લેવી તે પણ શીખવ્યું. તેમને આવકની સાથે નાણાંની બચત અને ખર્ચ વચ્ચેનું શિક્ષણ પણ પૂરું પાડ્યું. આ બધામાં મુખ્યત્વે તેમના બાળકોને યોગ્ય શિક્ષણ મળે તે જોવાનું પણ હતું. પરંતુ તેમની પાસે કોઇ પણ પ્રકારનું માધ્યમ નહોતું જેનાથી તેમને શિક્ષિત કરી શકાય માટે અમે ટ્યુશન સેન્ટર્સની શરૂઆત કરી જેમાં તેઓ પોતાનું ભણતર પૂરું કરી શકે. બાળકોના માતા-પિતા તેમાં પણ ખચકાટ અનુભવતા પણ શિક્ષણની તેમના બાળકો પર અસર જોઇ તેઓ પણ ઉત્સાહિત થઇ ગયા હતા.”